Tsiviilasi nr 2-24-17674

 

KOHTUMÄÄRUS

|  |  |
| --- | --- |
| **Kohus**  | Tartu Maakohus |
| **Kohtukoosseis****Kohtuistungisekretär** | Kohtunik Ülle RaagViivi Kalme |
| **Määruse tegemise aeg ja koht**  | 30. juuli 2025. a, Jõgeva kohtumaja |
| **Tsiviilasja number** | 2-24-17674 |
| **Tsiviilasi** | **SKS Võru OÜ avaldus ITR Majatehnika OÜ pankroti väljakuulutamiseks** |
| **Menetlusosalised****Kohtuistungi aeg** | **Avaldaja (võlausaldaja): SKS Võru OÜ** (registrikood: 10536019; aadress: Võru maakond, Võru linn, Räpina mnt 12, 65606; e-post: priit@sks.ee);**Võlausaldaja lepinguline esindaja: vandeadvokaat Indrek Naur,** Advokaadibüroo Naur &Pärn, Juhkentali 52 Tallinn, e-post: indrek@in.ee **Võlgnik: ITR Majatehnika OÜ** (registrikood 14598260; aadress: Viljandi maakond, Viljandi linn, Nurme tn 15, 71008; e-post: jevgeni@itr.ee)**Seaduslik esindaja: Jevgeni Trofimov** (isikukood 37702136013), registrijärgne elukoht: Pihlaka tee 4, Päri küla, Viljandi vald, 71023 Viljandi maakond, telefon 5012949, e-post: jevgeni@itr.ee**Tegelik elukoht**: Nurme tn 15 Viljandi**Ajutine pankrotihaldur: Küllike Mitt,** OÜ Õigusbüroo Faktootum, Õpetaja 9a, Tartu 51003, telefon 7 420 583, 50 53 344, e-post: kyllike.mitt@haldur.just.ee19.03.2025, 28.05.2025 |
| **Menetlustoiming** | Pankroti väljakuulutamine, pankrotihalduri nimetamine, võlausaldajate esimese üldkoosoleku aja ja võlgniku vande andmise määramine |

**RESOLUTSIOON**

1. **Kuulutada välja võlgniku ITR Majatehnika OÜ (registrikood 14598260), asukoht Nurme tn 15, 71008, Viljandi linn, Viljandi maakond, pankrot 30. juulil 2025 kell 15.00.**
2. **Võlgniku ITR Majatehnika OÜ(pankrotis) maksejõuetuse põhjuseks on raske juhtimisviga.**
3. **Nimetada ITR Majatehnika OÜ (pankrotis) pankrotihalduriks Küllike Mitt, kelle kontaktandmed on:** OÜ Õigusbüroo Faktootum, Õpetaja 9a, Tartu 51003, telefon 7 420 583, 50 53 344, e-post: kyllike.mitt@haldur.just.ee
4. **Võlausaldajate esimene üldkoosolek toimub 18. augustil 2025. a algusega kell 15.00 Viljandi kohtumajas.**
5. **Kohustada võlgniku seaduslikku esindajat Jevgeni Trofimov, isikukood 37702136013, osalema võlausaldajate esimesel üldkoosolekul ja andma võlgniku vanne. Võlgniku vanne tuleb anda enne esimest võlausaldajate üldkoosolekut 18. augustil 2025 kell 15.00 Viljandi kohtumajas.**
6. **Avaldada väljaandes Ametlikud Teadaanded ITR Majatehnika OÜ (pankrotis) pankrotiteade (PankrS § 33 lg 1, lg 2, lg 3).**
7. **Võlausaldajad on kohustatud hiljemalt kahe kuu jooksul pankrotiteate väljaandes Ametlikud Teadaanded ilmumise päevast arvates teatama haldurile Küllike Mitt kõigist oma enne pankroti väljakuulutamist tekkinud nõuetest võlgniku vastu, sõltumata nõude tekkimise alustest ja nõude täitmise tähtpäevast.**
8. **Pärast pankroti väljakuulutamist võivad võlausaldajad esitada oma nõudeid võlgniku vastu ainult Pankrotiseaduses sätestatud korras.**
9. Pankrotimäärus kuulub viivitamata täitmisele.
10. Saata määrus pankrotiavalduse esitanud võlausaldajale, võlgnikule ja pankrotihaldur Küllike Mittile.

**Menetluskulude jaotus ja kindlaksmääramine**

1. **Menetluskulud, s.h. ajutise halduri tasu, tuleb tasuda pankrotivarast.**
2. **Mõista võlgnikult välja võlausaldaja SKS Võru OÜ kasuks 420 eurot tasutud riigilõivu katteks.**
3. **Määrata ajutisele haldurile Küllike Mitt tasu summas 1417,78 eurot, millele lisandub käibemaks 340,27 eurot, kokku tasu koos käibemaksuga 1758,05 eurot.**
4. **Ajutise halduri tasu summas 1758,05 eurot maksta välja pankrotivarast..**
5. **Ajutise halduri tasu kokku summas 1758, 05 eurot, millest 1417,78 eurot tasu ja 340,27 eurot käibemaks, tuleb maksta OÜ Õigusbüroo Faktootum (registrikood 10609096) arvelduskontole nr .** EE742200221013804535 AS Swedbank.

**Edasikaebamise kord**

Määruse peale võib võlgnik esitada määruskaebuse Tartu Ringkonnakohtule Tartu Maakohtu kaudu 15 päeva jooksul alates pankrotiteate avaldamisest väljaandes Ametlikud Teadaanded.

**ASJAOLUD JA MENETLUSE KÄIK**

1.Võlausaldaja SKS Võru OÜ esitas 22.11.2024. a kohtule avalduse ITR Majatehnika OÜ pankroti väljakuulutamiseks. Võlausaldaja on müünud võlgnikule kaupa, mille eest on esitatud arved alates detsembrist 2023 kuni juulini 2024.a. Arvete kogusumma on 53 279,77 eurot, mille võlgnik on kogu ulatuses jätnud tasumata. Arvetes sisalduvad maksetähtajad on möödunud ja võlgnik ignoreeris võlausaldaja pöördumisi seoses nõude sissenõudmisega. Võlausaldaja esitas võlgnikule nõudekirja koos pankrotihoiatusega 10.09.2024. Võlgnik ignoreeris nõudekirja ja pankrotihoiatust ega vastanud. Võlgniku ja võlausaldaja vahel on sõlmitud müügileping VÕS § 208 lg.1 kohaselt.

Võlausaldaja on oma kohustuse täitnud edastades võlgnikule kokkulepitud kauba perioodil 30.11.2023 - 10.07.2024. Võlgniku kohustuseks oli aga edastatud kauba eest tasuda esitatuid arveid, mis aga jättis võlgnik tasumata kogusummas 53 279,77 eurot. Tegemist on kohustuse täitmise rikkumisega VÕS § 100 tähenduses. Raha maksmise kohustuse rikkumine ei ole vabandatav. Võlausaldaja nõue kõikidest esitatud arvetest on muutunud sissenõutavaks vähemalt alates 10.09.2024 VÕS § 82 lg 7 tähenduses omab SKS Võru OÜ rahalise kohustuse täitmise nõuet ITR Majatehnika OÜ vastu ning nõuab arvete tasumist kogusummas 53 279,77 eurot.

Võlausaldaja põhistab nõude olemasolu võlgnikule esitatud arvetega (lisatud pankrotiavaldusele), müügireskonto andmetega (lisatud). Võlgnik võlgneb võlausaldajale 53 279,77 eurot, millele lisandub viivis kuni põhinõude täitmiseni. Võlausaldaja põhistab võlgniku maksejõuetust PankrS § 10 lg.2 alusega: Võlgnik ei ole oma kohustust täitnud, seega on täidetud PankrS § 10 lg 2 p-s 1 toodud eeldus ehk võlgnik ei ole täitnud kohustust 30 päeva jooksul pärast kohustuse sissenõutavaks muutumist ja võlausaldaja on teda kirjalikult hoiatanud kavatsusest esitada pankrotiavaldus (pankrotihoiatus) ning võlgnik ei ole seejärel kohustust täitnud 10 päeva jooksul. Võlausaldaja on edastanud pankrotihoiatuse võlgnikule e-posti teel 10.09.2024 tema äriregistris kajastatud kehtivatele andmetele. Võlausaldaja tugineb Riigikohtu lahendile (tsiviilasi nr 2-15-538 p.14), mille kohaselt saab tahteavalduse kättesaaduks lugeda järgmisel päeval pärast selle saabumist majandus- ja kutsetegevuses tegutseva adressaadi serverisse. Võlausaldaja nõue kõikidest esitatud arvetest on muutunud sissenõutavaks vähemalt alates 10.09.2024, pankrotihoiatuse saatis võlausaldaja võlgnikule vastavalt äriregistri kehtivatele andetele 10.09.2024. Võlausaldaja arvates näitavad ka äriregistrist nähtuvad andmed, et võlgnik on püsivalt maksejõuetu: tal on esitamata 2023.a majandusaasta aruanne, maksuvõlg on vähemalt summas 16 388,11 eurot.

Võlausaldaja palub välja kuulutada võlgniku ITR Majatehnika OÜ pankrot.

2. Kohus määrusega 30.01.2025 määras deposiidi maksmise kohustuse PankrS § 11 alusel. Deposiidimakse 1000 eurot tasuti.

Kohus määrusega 05.02.2025 võttis võlausaldaja avalduse menetlusse, nimetas ajutiseks pankrotihalduriks Küllike Mitti. Sama määrusega kohaldas kohus pankrotiavaldust tagavaid abinõusid, s.h. kohaldas käsutuskeeldu ja keelas võlgnikul temale kuuluva vara käsutamine ilma ajutise halduri nõusolekuta. Kohus kohustas võlgnikku esitama ajutisele haldurile PankrS § 22 lg.4 nimetatud dokumendid.

Võlgnik ajutisele haldurile nõutud dokumente ei esitanud.

Kohus määrusega 20.02.2025 andis võlgnikule PankrS § 12 lg.2 järgi tähtaja pankrotiavaldusele vastuväite esitamiseks, selgitas võlgnikule tema kohustuse pankrotimenetluses ja hoiatas võlgniku seaduslikku esindajat Jevgeni Trofimovit, et kui ta ei esita ajutisele pankrotihaldurile vajalikke dokumente, ei täida menetlusest osavõtu kohustust või ei täida oma teabe andmise kohustust, võib kohus võlgnikku (seaduslikku esindajat) trahvida või kohaldada tema suhtes sundtoomist või aresti.

Kohus pikendas korduvalt ajutise halduri aruande esitamise tähtaega, määras võlgniku seaduslikule esindajale täiendavaid tähtaegu ajutisele haldurile dokumentide esitamiseks.

Kohus määras sundtoomise võlgniku juhatuse liikmele Jevgeni Trofimov, täitmine ei õnnestunud. Määrusega 28.03.2025 kohaldas kohus võlgniku juhatuse liikme Jevgeni Trofimovi suhtes aresti kestusega 30 päeva. Arestimäärus täideti 23.05.2025 kell 19:25. Kohus pidas kohtuistungi 28.05.2025, kus osales Jevgeni Trofimov, võlausaldaja esindaja ja ajutine pankrotihaldur Küllike Mitt.

3. **Ajutine haldur esitas 27.05.2025 aruande koos lisadega ja 10.06.2025 täiendava aruande.**

Ajutise halduri aruandes on kajastatud järgmist (kokkuvõte).

**Üldiseloomustus.**

Võlgnik on kantud äriregistrisse 01.11.2018.a., põhitegevusala torustiku- , kütte- ja kliimaseadmete paigaldus. Võlgniku ainuosanik on Jevgeni Trofimov, ta on ka ainus juhatuse liige. Võlgniku majandusaasta aruanded on äriregistrile esitatud 2019-2022.a kohta., 2023.a aruannet esitatud ei ole. Võlgnikul on arvelduskontod avatud SEB Pngas ja Swedbank AS-s, Pankrotiavalduse menetlemise ja ajutise halduri nimetamise aja seisuga on võlgniku suhtes algatatud viis täitemenetlust (kohtutäiturid Anne Böckler, Ivi Kalmet ja Oksana Kutšmei).

**Võlgniku varad.**

ITR Majatehnika OÜ-le kuulub järgmine vara:

1. Raha arvelduskontol 9741,40 eurot;
2. Nõuded teiste isikute vastu (AM Pubid OÜ, Fund Ehitus OÜ, Megaron-E AS, Riser Ehitus OÜ). Kõik nõuded tulenevad arvetest tehtud tööde eest, mille kohta on kõik arvete saajad avaldanud, et arve tasutakse tingimusel, et garantiitähtaja jooksul ei ole töödes puudusi ilmnenud või kui juba ilmnenud puudused kõrvaldatakse.
3. Liiklusvahendid võlgniku nimel – neli kaubikut.
4. kasutatud Bosch tööriistade komplekt, mille koosseisus on puurvasar, nurklihvija, drell, löökkruvikeeraja, tolmuimeja, akulaadija ja 3 akut - komplekti väärtus ~ 200 eurot;
5. kasutatud armatuurisiduja RB441T (komplektne, töökorras) – komplekti väärtus ~ 1 000 eurot;
6. kasutatud elektrisaag Makita – väärtus ~ 50,00 eurot.

**Võlgniku kohustused.**

Võlgnikul on Rael Autokesskus OÜ ees pandiga tagatud kohustus (töövõtja seadusjärgne pandiõigus VÕS § 654 alusel ) remonditeenuste eest summas 1825,45 eurot.

Pandiga tagamata nõudeid on järgmiselt:

1)maksunõudeis summas 17 054,18 eurot;

2)tarnijate jm võlanõudeid kokku summas 152 744,15 eurot, mille hulgas pankrotiavalduse esitanud võlausaldaja nõue on suurim (53 279,77 eurot), nõuete hulgas ka kohtutäiturite tasunõuded ja nõue osaniku/juhatuse liikme Jevgeni Trofimov ees summas 9158,33 eurot.

**Kokku teadaolevaid nõudeid ITR Majatehnika OÜ vastu vähemalt summas 171 623,78 eurot (kasvavad seoses lisanduvate viivistega).**

**Võlgniku finantsnäitajad, maksevõime ja maksevõimetuse põhjused.**

Äriühingu omakapital ei vasta seaduses sätestatud nõuetele (näitaja lausa negatiivne) juba alates märtsist 2024 (k.a.); äriühingul on puudunud müügitulu alates septembrist 2024 (k.a.) ja samast ajast on äriühingu tegevus olnud läbivalt kahjumlik. Vaatamata eeltoodule ei ole ITR Majatehnika OÜ juhatuse liige pankrotiavaldusega kohtu poole pöördunud. Seega on ITR Majatehnika OÜ juhatuse liige minu hinnangul rikkunud ÄS § 180 lg 5¹ sätestatud pankrotiavalduse viivitamatu esitamise kohustust. Selline rikkumine kujutab endast rasket juhtimisviga.

Ajutine haldur annab hinnangu, et ITR Majatehnika OÜ on maksejõuetu – ta ei suuda rahuldada olemasolevaid võlausaldajate nõudeid ning see suutmatus ei ole tema majanduslikust olukorrast tulenevalt ajutine. Ajutisele haldurile teadaolevalt on äriühingu majandustegevus täielikult seiskunud; lepingud töötajatega on lõpetatud. Käesolevaks hetkeks puuduvad võlgnikul olemasolevate kohustuste täitmiseks ja majandustegevuse jätkamiseks/taaskäivitamiseks nii rahalised vahendid, piisaval hulgal realiseerimiskõlbulikku vara kui ka lepingud klientide ja tarnijatega. Puuduvad andmed, et äriühingu füüsilisest isikust ainuosanik või keegi kolmas isik sooviks finantseerida võlgniku edaspidist tegevust. Ajutise halduri hinnangul puuduvad võimalused võlgniku ettevõtte tegevuse jätkamiseks ja juriidilisest isikust võlgniku tervendamiseks. Selgelt perspektiivikaid tagasivõitmise nõudeid ei ole seni teada.

Ajutine haldur on arvamusel, et võlgnikul on piisavalt rahalisi vahendeid pankrotimenetluse kulude katteks, ajutine haldur loobub varem esitatud taotlusest määrata täiendav deposiit pankrotimenetluse kulude katteks. Ajutine haldur teeb ettepaneku kuulutada välja ITR Majatehnika OÜ pankrot, nimetada pankrotihaldur, avaldada pankrotiteade nõuete esitamiseks pankrotihalduri aadressil, kutsuda kokku võlausaldajate esimene üldkoosolek.

Ajutine haldur esitas tasutaotluse.

**Kohtuistung toimus 28.05.2025.** Võlgniku juhatuse liige Jevgeni Trofimov andis selgitusi.

Võlgnikettevõttes tööd enam ei toimu, kuid Jevgeni Trofimov tegeleb äriühingu nende garantiiküsimustega, mis objektidel tekivad. Juhatuse liige ise töötab veebruarist või märtsist Tallinnas Kintek Grupis, kus on projektijuht. See kestab vähemalt augusti lõpuni. Võlgnikettevõtte raamatupidamist teeb Kaire Tali, tal on vist osa asju tegemata, võibolla selle pärast, et talle pole palka makstud. Ka meile ei saanud kätte, kuna serveriteenuse eest on maksmata. Jevgeni Trofimovi sõnul on arved maksmata SKS Võrule, aga ka paljudele teistele, teised ei ole nõudeid esitanud. Loetleb objekte (Kiisa elektrijaama avariikeskus, kolm korterelamut), mille eest on garantiinõuded saada. Trofimov tegeleb nendega. J.Trofimov andis seletuse, et põhivara nimekirjas olevad sõidukid on kõik olemas, need ja tööriistad tuleb üle vaadata ja juhatuse liige on valmis need üle andma. Jevgeni Trofimovi sõnul maksis ta osa võlgasid oma kontolt, kuna firma konto oli kinni. Need maksed raamatupidamises ei kajastu. Äriühingu majandustegevus toimus 2024.a sügiseni, 2024.a kohta on olemas ka raamatupidamisdokumentatsioon.

Jevgeni Trofimovi esindaja advokaat Kristjan Aava selgitas, et ta on kohtule saatnud dokumendid 2021, 2022, 2023.aasta kohta. Aasta 2024 on raamatupidamine korraldamata. Advokaat on esitanud dokumente Jevgeni Trofimovi esindajana nii palju, et aresti all hoidmise alus ära langeks. On selgunud, et Trofimov on ise käendajana nõudeid tasunud äriühingu eest.

Kohtuistungil lepiti kokku, millal ja kus toimub äriühingu vara ettenäitamine ajutisele haldurile. Jevgeni Trofimovile esitatakse täiendavate dokumentide nõue.

Kohus määrusega 30.05.2025 määras Jevgeni Trofimovi vabastamise ja pani talle kohustuse esitada ajutisele haldurile nõutud dokumendid ja näidata ette vara.

**KOHTU SEISUKOHT JA PÕHJENDUSED**

Kohus, tutvunud pankrotiavalduse ja selle lisadega, uurinud ajutise halduri aruannet ja selle hulgalisi lisasid, on seisukohal, et avaldus ITR Majatehnika OÜ pankroti väljakuulutamiseks on põhjendatud.

PankrS § 1 lg 2 järgi *on võlgnik maksejõuetu, kui ta ei suuda rahuldada võlausaldajate nõudeid ja see suutmatus ei ole võlgniku majanduslikust olukorrast tulenevalt ajutine.*

PankrS 1 lg.3 sätestab*: Juriidilisest isikust võlgnik on maksejõuetu ka siis, kui võlgniku vara ei kata tema kohustusi ja selline seisund ei ole võlgniku majanduslikust olukorrast tulenevalt ajutine. Kohustustena arvestatakse ka nõudeid, mis ei ole muutunud sissenõutavaks.*

PankrS § 31 lg 1 näeb ette, et *kohus kuulutab pankroti välja kui võlgnik on maksejõuetu.*

PankrS § 31 lg 4 kohaselt *Kui pankotiavalduse on esitanud juriidilisest isikust võlgnik, siis eeldatakse, et ta on maksejõuetu.*

Käesoleval juhul on pankrotiavalduse esitanud võlausaldaja, kelle ees on võlgnikul täitmata kohustusi vähemalt summas 53 279,77 euro ulatuses. Kokku on võlgnikul ITR Majatehnika OÜ täitmata kohustusi vähemalt summas 171 623,78 eurot. Ajutise halduri aruande järgi võlgniku vara ei ületa 108 600 eurot. Seejuures on suur osa varast garantiinõuded, mille laekumine sõltub sellest, kas võlgniku tehtud töödes ilmneb garantiitähtaja jooksul puudusi. On võlausaldajaid, kes on juba teatanud, et töös on puudused, mille kõrvaldamist võlgnikettevõttelt nõutakse. Äriühing ei tegutse 2024.a sügisest (väike käive oli detsembris 2024), 2024.a aprillis, juulis, septembris, oktoobris ja novembris käive puudus. Väljamakseid töötajatele on tehtud viimati märtsis 2024. Töötamisregistris on üks kehtiv kanne- Dmitri Iarochenko.

Kohus on seisukohal, et ajutise pankrotihalduri aruanne ja ülevaade annavad pildi võlgniku majanduslikust olukorrast ja see näitab, et võlgnik on maksejõuetu ja see olukord ei ole tema majanduslikust olukorrast tulenevalt ajutine, vaid püsiv. Võlgnik on majandustegevuse lõpetanud aastal 2024, kuna selleks ajaks puudus äriühingul käive viiel kalendrikuul. Arvestades võlgnikettevõtte põhitegevusala- spetsiifilised ehitustööd-, on tegutsemise jätkamiseks vajalik töötajate olemasolu. Võlgnikettevõttel on üks registreeritud töötaja, kuid töös olevaid objekte ei ole. Aastal 2025 äriühing ei ole tegutsenud, müügitulu puudub. Aastal 2024 oli müügitulu 187 710 eurot. Aastal 2022 oli müügitulu näiteks 1 376 725 eurot. Võlgniku juhatuse liige ise töötab käesoleval ajal teises äriühingus. Võlgnikul puudub materiaalne vara äriühingu tegevuse jätkamiseks.

Äriühingu omakapital oli negatiivne juba märtsis 2024 ja sellest ajast peale ka äriühingu tegevus kahjumlik. Sellele vaatamata ei ole juhatuse liige täitnud ÄS § 180 lg.51 sätestatud kohustust esitada pankrotiavaldus.

Seadusest tuleneva kohustuse täitmatajätmine kujutab endast rasket juhtimisviga PankrS § 28 lg.2 tähenduses. Pankrs § 28 lg.2 sätestab: Kui pankrotimenetluses ilmneb, et võlgniku maksejõuetuse põhjuseks on raske juhtimisviga, märgib kohus seda lahendis. Raskeks juhtimisveaks loetakse füüsilisest isikust võlgniku või juriidilisest isikust võlgniku juhtorgani liikme poolt oma kohustuse rikkumist tahtlikult või raske hooletuse tõttu.

ITR Majatehnika OÜ puhul esineb maksejõuetuse eeldusteks olev asjaolu, s.h. PankrS § 31 lg.12 p.1 nimetatu - osaühingul on netovara (bilansi aktiva üldsumma miinus passivas näidatud kohustuste üldsumma) järel vähem kui äriseadustiku § 171 lõike 2 punktis 1 sätestatud ulatuses;

Võlgniku ITR Majatehnika OÜ vara ei kata tema kohustusi ja selline seisund ei ole võlgniku majanduslikust olukorrast tulenevalt ajutine. Kohustustena arvestatakse ka nõudeid, mis ei ole muutunud sissenõutavaks.

Võlgniku maksejõuetus on põhistatud, seda tõendavad kohtule esitatud ajutise halduri aruande andmed ja võlausaldaja pankrotiavaldus.

Pankrs § 1 lg.2 järgi *on võlgnik maksejõuetu, kui ta ei suuda rahuldada võlausaldajate nõudeid ja see suutmatus ei ole võlgniku majanduslikust olukorrast tulenevalt ajutine.*

PankrS § 1 lg.3 järgi *juriidilisest isikust võlgnik on maksejõuetu ka siis, kui võlgniku vara ei kata tema kohustusi ja selline seisund ei ole võlgniku majanduslikust olukorrast tulenevalt ajutine. Kohustustena arvestatakse ka nõudeid, mis ei ole muutunud sissenõutavaks.*

PankrS § 2 järgi *pankrotimenetluse kaudu rahuldatakse võlausaldajate nõuded võlgniku vara arvel käesolevas seaduses ettenähtud korras võlgniku vara võõrandamise või võlgniku ettevõtte tervendamise kaudu.*

Võlgniku ITR Majatehnika OÜ kohustusi ei ole võimalik täita tema vara arvel. Võlgnikettevõte ei ole ka saneeritav, kuna see vajab püsivat rahavoogu. ITR majatehnika OÜ on maksejõuetu ja võlgniku pankrot tuleb välja kuulutada.

PankrS § 22 lg.5 järgi esitab ajutine haldur kohtule aruande, milles esitab ka arvamuse võlgniku maksejõuetuse tekkimise põhjuste kohta. Arvamuses märgib ajutine haldur, kas maksejõuetuse põhjuseks on kuriteo tunnustega tegu, raske juhtimisviga või muu asjaolu.

Käesoleval juhul on ajutine haldur maksejõuetuse kujunemise kohta avaldanud, et esineb rikkumine, mis vastab raske juhtimisvea tunnustele. Täpsemalt tuleb maksejõuetuse põhjusi analüüsida pankrotimenetluse käigus.

Kohus määrab võlgniku vande andmise PankrS § 86 järgi, võlgniku vanne tuleb juhatuse liikmel Jevgeni Trofimovil anda võlausaldajate esimese üldkoosoleku eel.

PankrS § 31 lg 6 järgi nimetab kohus võlgnikule pankrotihalduri ja määrab võlausaldajate esimese üldkoosoleku toimumise aja ja koha.

PankrS § 31 lg 7 järgi kuulub pankrotimäärus viivitamatule täitmisele.

PankrS § 33 lg 1 kohaselt avaldab kohus pankrotimääruse kohta viivitamata teate väljaandes Ametlikud Teadaanded (pankrotiteade).

Tulenevalt PankrS § 34 lg-st 1 peab haldur teavitama teadaolevaid võlausaldajaid pankrotimäärusest ning võlausaldajate esimese üldkoosoleku ajast ja kohast. Teates märgitakse nõude tähtaegselt esitamata jätmise tagajärjed. Kui haldurile on teada isikud, kellel on kohustusi võlgniku suhtes, saadab haldur teate võlgniku pankroti väljakuulutamise kohta ka neile.

Kohus selgitab, et PankrS § 35 lg 1 alusel pankroti väljakuulutamisega:
1) moodustub võlgniku varast pankrotivara;
2) läheb haldurile üle võlgniku vara valitsemise ja käsutamise õigus ning õigus olla võlgniku asemel kohtumenetluses menetlusosaliseks vaidluses, mis puudutab pankrotivara või vara, mille võib arvata pankrotivarasse;
3) kaotab võlgnik õiguse teha tehinguid seoses pankrotivaraga;
5) on muud võlgniku õigused piiratud käesolevas seaduses ettenähtud korras;

PankrS § 35 lg 2 kohaselt on võlgnik kohustatud esitama haldurile pankroti väljakuulutamise päeva seisuga nimekirja temale kuuluvast varast, sealhulgas kohustustest.

Ajutine haldur Küllike Mitt on nõus jätkama võlgniku pankrotihaldurina. Kohus leiab, et Küllike Mitt vastab PankrS § 56 nõuetele ja teda on võimalik määrata ITR Majatehnika OÜ (pankrotis) pankrotihalduriks.

Kohus peab põhjendatuks kohustada võlgniku seaduslikku esindajat Jevgeni Trofimovit andma PankrS § 86 alusel võlgniku vanne enne võlausaldajate esimest üldkoosolekut ja võtma osa võlausaldajate esimesest üldkoosolekust.

Siinkohal kordab kohus võlgnikule tema kohustusi PankrS § 85, § 87, § 88, § 89 järgi:

PankrS § 85 lg.1 sätestab võlgniku kohustuse anda kohtule ja haldurile teavet, mida nad vajavad seoses pankrotimenetlusega, eelkõige oma vara, sealhulgas kohustuste ning kutsetegevuse kohta. Võlgnik on kohustatud esitama haldurile andmed pankroti väljakuulutamise päeva seisuga oma vara kohta ja kohustuste nimekirja.

PankrS § 87 sätestab: 1*) Võlgnik peab osutama ajutisele haldurile ja haldurile abi tema ülesannete täitmisel.*

*(2) Võlgnik on kohustatud olema kohtu korraldusel kättesaadav, et täita oma teabe andmise ja menetlusest osavõtu kohustust.*

*(3) Võlgnik peab isiklikult viibima pankrotiasja läbivaatava kohtu istungil, kui kohus teda selleks kohustab. Kui kohus või haldur teda selleks kohustab, peab võlgnik isiklikult viibima võlausaldajate üldkoosolekul, pankrotitoimkonna koosolekul, vara nimekirja koostamise juures ja osa võtma muudest pankrotimenetluse toimingutest.*

PankrS § 88 sätestab: *võlgnik ei tohi kohtu loata pärast pankroti väljakuulutamist ning enne vande andmist Eestit lahkuda.*

PankrS § 89 lg.1 sätestab: *Kohtu korralduse täitmata jätmise korral või seadusega sätestatud kohustuse täitmise tagamiseks võib kohus võlgnikku trahvida või tema suhtes kohaldada sundtoomist või aresti, kui võlgnik takistab pankrotimenetlust sellega, et:*

*2)ei täida menetlusest osavõtu kohustust;*

Juriidilisest isikust võlgniku ITR Majatehnika OÜ (pankrotis) puhul tuleb Pankrotiseadusest tulenevaid kohustusi täita tema seaduslikul esindajal Jevgeni Trofimovil.

**Menetluskulude jaotus ja kindlaksmääramine**

PankrS § 23 lg 1 kohaselt on ajutisel halduril õigus saada oma ülesannete täitmise eest tasu, mille suuruse määrab kohus, samuti nõuda oma ülesannete täitmiseks tehtud vajalike kulutuste hüvitamist. Tasu suuruse määramisel arvestab kohus ajutise halduri ülesannete mahtu, keerukust ja ajutise halduri kutseoskusi. Kohus kontrollib ajutise halduri ülesannete täitmiseks tehtud kulutuste põhjendatust ja kinnitab vajalike ning põhjendatud kulutuste suuruse.

PankrS § 23 lg 3 sätestab, et ajutise halduri tunnitasu ülemmäär on summa, mis vastab ühele viiendikule TLS § 29 lg 5 alusel kehtestatud kuupalga ühekordsest alammäärast. Ajutise halduri tasule maksude lisamisel lähtutakse pankrotiseaduse § 65 lg-s 11 sätestatust.

PankrS § 150 lg 2 järgi *kui pankrotiavaldus rahuldatakse,… tasutakse pankrotimenetluse kulud pankrotivarast.* Kohus rahuldab pankrotiavalduse, mistõttu menetluskulud tuleb tasuda pankrotivarast.

Ajutine haldur palus esialgses aruandes 27.05.2025 kohtul määrata temale tasu 9,25 töötunni eest summas 1000 eurot, sellele lisandub käibemaks. Tasu maksta kohtu deposiidikontole makstud summa arvelt. Täiendatud aruandes 10.06.2025 loobub ajutine haldur taotlusest tasuda täiendav deposiidimakse ja tasu maksta deposiidikontole makstu arvelt, kuna võlgniku pankrotivaras on piisavalt vahendeid ajutise halduri tasu maksmiseks. Ajutise halduri tasutaotlus sisaldab taotlust 16 töötunni eest kokku summas 1417,78 eurot (tunnitasu umbes 88 eurot), millele lisandub käibemaks 311,92 eurot. Kokku tasu summas 1729,70 eurot.

Ajutine haldur palub tema tasu maksmise määrata OÜ Õigusbüroo Faktootum kasuks.

Kohus leiab, et arvestades ajutise halduri ülesannete senist mahtu, asja keerukust ja halduri kutseoskusi on tasu taotletud ulatuses, s.h. kulunud aeg põhjendatud. Menetlus on kulgenud ajutise halduri jaoks aeganõudvalt ja tõrgetega, kuna võlgniku juhatuse liige ei ole täitnud temale kohtu poolt pandud ja seadusest tulenevaid kohustusi anda üle võlgnikettevõtte dokumendid. Menetluses on tulnud rakendada sunnimeetmeid- võlgniku juhatuse liikme suhtes kohaldada sundtoomist ja aresti.

 Ajutine pankrotihaldur on arvestanud tasu määraga 88,61 eurot ühe töötunni eest, mis jääb PankrS § 23 lg-s 3 sätestatud ajutise halduri tasumäära piiresse. Kohtu hinnangul on tasu taotletud määras põhjendatud. Tasu arvestamise aluseks olev aeg – kokku 16 tundi on kohane ja proportsioonis menetluse mahu ja vajaliku tööhulgaga.

Eeltoodu alusel määrab kohus ajutisele haldurile tasu 16 töötunni eest summas 1417,78 eurot, sellele lisandub käibemaks. Arvestades asjaolu, et käesolevaks ajaks (alates 01.07.2025) on muutunud käibemaksumäär, tuleb kohtul tasule lisanduv käibemaks arvutada määraga 24%, s.o. 340,27 eurot. PankrS § 23 lg. 3, PankrS § 65 lg.11 järgi lisatakse tasule käibemaks. Kokku ajutise halduri tasu koos käibemaksuga on 1758,05 eurot.

PankrS § 23 lg.6 järgi võib ajutise halduri tasu ja kulude hüvitise määrata büroole, mille kaudu ajutine haldur tegutseb.

 Kohus kontrollis, et OÜ Õigusbüroo Faktootum on käibemaksukohuslane, seega on põhjendatud ajutise halduri tasu 1758,05 eurot büroole välja maksta koos käibemaksuga 340,27 eurot.

PankrS § 150 lg.1 p.1 järgi on pankrotimenetluse kulu – menetluskulud. PankrS § 150 lg.2 järgi tasutakse pankrotimenetluse kulud pankrotivarast.

PankrS § 31 lg.6 kolmanda lause kohaselt pankroti väljakuulutamisel kohus mõistab pankrotimäärusega välja ajutise halduri tasu ja kulutuste hüvitise ning ajutisele haldurile tehakse väljamakse.

 Käesoleval juhul on võlausaldaja teinud kohtu määruse alusel deposiidimakse summas 1000 eurot pankrotimenetluse kuude katteks. Võlausaldaja on tasunud ka riigilõivu 420 eurot riigi tuludesse, riigilõiv on menetluskulu PankrS § 150 lg.1 p.1 tähenduses.

PankrS § 30 lg.3 sätestab: Juriidilisest isikust võlgniku puhul on isikul, kes on pankroti väljakuulutamisel teinud käesoleva paragrahvi lõikes 1 nimetatud makse, õigus nõuda deposiidina tasutud summa hüvitamist isikutelt, kes on oma kohustusi rikkudes jätnud pankrotiavalduse õigeaegselt esitamata, esitades selleks kohtule avalduse. Kohus mõistab deposiidina tasutud summa pankrotiavalduse esitamiseks kohustatud isikutelt välja, välja arvatud juhul, kui isik, kelle vastu nõue esitati, tõendab, et ta ei ole pankrotiavalduse õigeaegse esitamata jätmisega oma kohustusi rikkunud. Kui pankrotiavalduse on esitanud võlausaldaja, eeldatakse, et isik, kelle vastu nõue esitati, ei ole oma kohustust õigeaegselt täitnud.

Pankrs § 30 lg.31 järgi kohus lahendab käesoleva paragrahvi lõikes 3 nimetatud avalduse määrusega, võimaluse korral samaaegselt pankroti väljakuulutamisega.

Deposiidimakse teinud võlausaldajal on õigus taotleda deposiidina tasutud summa tagastamist. Kohus lahendab taotluse eraldi määrusega.

/allkirjastatud digitaalselt/

Kohtunik

Ülle Raag